Imtella' Novembru 1, 2021 - Aġġornata 1 Ta' Novembru, 2021 5:44pm Rapport: Antonia Micallef F'Malta jkun hawn madwar 300 każ ġdid ta' kanċer tal-musrana fis-sena, b'mortalità ta' 100 pazjent fis-sena u 200 li jiġu operati fis-sena. Għalhekk hu kruċjali screening aktar preċiż biex dan it-tip ta' kanċer jinstab fi stadju aktar bikri. Dan huwa l-għan ewlieni ta' riċerka li qed issir fl-Università ta' Malta li sabet l-għajnuna ta' €200,000 minn fondi għar-riċerka mill-Kunsill Malti għax-Xjenza u t-Teknoloġija. Riċerkaturi miċ-Ċentru għall-Mediċina Molekulari u l-Biobanking tal-Università ta' Malta qed jaħdmu fuq riċerka biex jaslu għal test dijanjostiku għall-kanċer tal-musrana, li jsir fi ftit sigħat, biex jassisti lit-tobba u l-patoloġisti jivvalutaw il-preżenza u l-istadju ta' dan il-kanċer. Ir-Riċerkatur Ewlieni, Byron Baron, spjega li r-riċerka tiffoka fuq il-proteini tal-ġisem minflok il-ġenetika bħal testijiet oħra. Huma jħarsu lejn il-livelli tal-proteini fil-kampjuni li jkunu ttieħdu mill-pazjenti biex jaraw jekk humiex f'livelli normali jew le. "Jekk ma jkunux fin-norma, allura jidher li hemm mnejn xi ħaġa qed tiġri fil-ġisem li tista' tirriżulta f'kanċer. B'dan il-mod nistgħu nużaw ammonti żgħar mill-biopsy tal-pazjent u ngħatu minn qabel idea aktar ċara lit-tobba ta' xi jkun qed jiġri fil-ġisem tal-persuna." Il-pazjenti jibbenefikaw minn dijanjosi aktar bikrija, li ġeneralment tissarraf f'riżultat ta' trattament iktar effettiv, u b'hekk jinqabdu każijiet li li għax ikunu fi stadju bikri, bit-testijiet eżistenti ma jinqabdux filwaqt li tonqos il-ħtieġa għall-kimoterapija, iż-żmien fl-isptar, u l-piż mentali fuq il-pazjent u l-membri tal-familja. Fi żjara fil-laboratorji fejn qed isir ix-xogħol fuq dan il-proġett, il-Ministru għar-Riċerka u l-Innovazzjoni Owen Bonnici faħħar l-enerġija u l-impenn ta' dawn ir-riċerkaturi li qed jaħdmu bla heda biex isibu soluzzjonijiet u modi innovattivi biex tiġi miġġielda marda li tikkawża tant tbatija għal ħafna nies. "Li inti toħoloq testijiet, li bihom tista' tantiċipa l-proċess, tħaffihom u b'hekk bniedem isir jaf qabel li għandu kanċer fil-musrana allura jista' jsalva aktar u jista' jfieq aktar malajr, hija xi ħaġa li ttejjeb il-ħajja ta' dak li jkun." Il-Ministru Bonnici tenna l-impenn tal-Gvern li jibqa' jinċentiva u jħeġġeġ riċerka bħal din.